Document ID: 32005R0252

KOMMISSIONENS FORORDNING (EF) Nr. 252/2005
af 14. februar 2005
om ændring af forordning (EF) nr. 349/2003 om suspension af indførsel i Fællesskabet af enheder af visse arter af vilde dyr og planter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 338/97 af 9. december 1996 om beskyttelse af vilde dyr og planter ved kontrol af handelen hermed (1), særlig artikel 19, nr. 2),
efter høring af Den Videnskabelige Undersøgelsesgruppe, og
ud fra følgende betragtninger:
(1)
Kommissionen kan ifølge artikel 4, stk. 6, i forordning (EF) nr. 338/97 fastsætte restriktioner for indførsel i Fællesskabet af enheder af visse arter i overensstemmelse med betingelserne fastsat i litra a) til d).
(2)
En liste over arter, for hvilke indførsel i Fællesskabet er suspenderet, er senest fastsat ved Kommissionens forordning (EF) nr. 349/2003 af 25. februar 2003 om suspension af indførsel i Fællesskabet af enheder af visse arter af vilde dyr og planter (2).
(3)
Udvidelsen af Den Europæiske Union til 25 medlemsstater fra den 1. maj 2004 medfører, at de eksisterende suspensioner vedrørende arter med oprindelse i de nye medlemsstater bør slettes fra denne liste.
(4)
Ud fra nye oplysninger har Den Videnskabelige Undersøgelsesgruppe konkluderet, at bevaringsstatus for visse arter opført i bilag A og B til forordning (EF) nr. 338/97 vil blive bragt i alvorlig fare, hvis indførslen af disse i Fællesskabet fra visse oprindelseslande ikke suspenderes - det drejer sig om følgende arter og oprindelseslande:
-
Blastomussa spp., Cynarina lacrymalis, Plerogyra spp., Trachyphyllia geoffroyi fra Indonesien (alle enheder bortset fra enheder opdrættet på kunstige substrater i havet)
-
Chamaeleo gracilis fra Benin (vildtlevende og opdrættede enheder)
-
Euphorbia bulbispina og Euphorbia guillauminiana fra Madagaskar
-
Geochelone pardalis fra Mozambique (opdrættede enheder)
-
Mantella aurantiaca, Pachypodium rosulatum og Pachypodium sofiance fra Madagaskar
-
Naja spp. fra Den Demokratiske Folkerepublik Laos
-
Psittacus erithacus fra Nigeria
-
Ursus arctos fra provinsen British Columbia, Canada (jagttrofæer).
(5)
Den Videnskabelige Undersøgelsesgruppe har endvidere konkluderet, at der ikke længere er belæg for at suspendere indførsel i Fællesskabet af arten Psittacus erithacus fra Den Demokratiske Republik Congo på grund af dennes bevaringsstatus.
(6)
Den Videnskabelige Undersøgelsesgruppe har konkluderet, at indførsel i Fællesskabet af Chrysemys picta og Oxyura jamaicensis udgør en økologisk trussel mod vilde dyr og planter, der er hjemmehørende i Fællesskabet, og indførslen af disse to arter bør derfor suspenderes.
(7)
Der er foretaget en høring af alle oprindelseslandene for de arter, der er omfattet af de nye restriktioner for indførsel, som er omhandlet i denne forordning.
(8)
Artikel 41 i Kommissionens forordning (EF) nr. 1808/2001 af 30. august 2001 om gennemførelsesbestemmelser til Rådets forordning (EF) nr. 338/97 om beskyttelse af vilde dyr og planter ved kontrol af handelen hermed (3) indeholder bestemmelser om medlemsstaternes gennemførelse af de restriktioner, der fastsættes af Kommissionen.
(9)
Bilaget til forordning (EF) nr. 349/2003 bør ændres i overensstemmelse hermed og erstattes af hensyn til klarheden.
(10)
De i denne forordning fastsatte foranstaltninger er i overensstemmelse med udtalelse fra Udvalget for Handel med Vilde Dyr og Planter -
UDSTEDT FØLGENDE FORORDNING:
Artikel 1
Bilaget til forordning (EF) nr. 349/2003 erstattes af bilaget til denne forordning.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 14. februar 2005.

Labels: 3
5
20